**6. napirend**

**E l ő t e r j e s z t é s**

**Révfülöp Nagyközség Önkormányzata Képviselő-testületének**

**2019. november 18.-án tartandó ülésére.**

**Tárgy: MTÜ kikötő fejlesztési pályázaton való részvételi szándék kinyilatkoztatása.**

**Előterjesztő:** Kondor Géza polgármester

**Előkészítette:** Szakál Norbert műszaki ügyintéző

Jogszabállyal nem ellentétes

---------------------------

Előterjesztő dr. Szabó Tímea

jegyző

**Tisztelt Képviselő-testület!**

A Magyar Turisztikai Ügynökség pályázatot írt ki új kikötők létesítése és meglévők bővítése közvetlenül a Balatonhoz kapcsolódóan, közforgalmú kikötők, vízi turisztikai központok létesítése a látogatói igényeknek megfelelő színvonalú turisztikai termékek kialakítása és az e-mobilitás fejlesztése érdekében.

Ismert, hogy Révfülöp vitorláskikötő létesítését tervezi, mely támogatottsága a lakosság körében nem egyöntetű. Programunkban vállaltuk, hogy a kikötővel kapcsolatos kivitelezést előkészítő bármilyen tevékenység csak a lakosság megnyugtató többségének támogatásával lehetséges.

Ugyanakkor a döntésben jelentős szerepet játszik a finanszírozás, megtérülés kérdése. Amennyiben a pályázat eredményes, és élvezzük a lakosság támogatását, úgy akár egy milliárd Ft vissza nem térítendő pályázati forrás áll Révfülöp rendelkezésére.

A rövid beadási /határidő, 2019. dec.16./ miatt gyors döntés szükséges.

Amennyiben nem támogatjuk a pályázaton való részvételt, úgy a döntéshozókat felelősség terheli egy talán soha vissza nem térő lehetőség elmulasztásáért.

A pályázat beadása mellett tovább tudunk dolgozni a kompromisszumos megoldás keresésén.

Nincs garancia arra, hogy nyer a pályázat. Ha igen, és közben olyan körülmény merül fel, hogy az önkormányzat nem kíván élni a lehetőséggel, még mindig van lehetőség elállni a támogatástól.

MTÜ vitorláskikötő pályázatok:

Kiíró: Magyar Turisztikai Ügynökség (MTÜ)

„A” komponens:

Új kikötők létrehozása, és meglévő kikötők bővítése a Balaton kiemelt turisztikai fejlesztési térségben (TFC-BA-2.1.1-A-2019-2019)

Cél: Új kikötők létesítése és meglévők bővítése közvetlenül a Balatonhoz kapcsolódóan, közforgalmú kikötők, vízi turisztikai központok létesítése a látogatói igényeknek megfelelő színvonalú turisztikai termékek kialakítása és az e-mobilitás fejlesztése érdekében.

Forrás: 4 Mrd Ft

Támogatott pályázatok várható száma: 5-8 db

Vissza nem térítendő támogatás maximális mértéke:

- 100-600 Millió Ft, támogatás intenzitás: 50 % (regionális támogatási térkép alapján)

- max. 1000 Millió Ft, támogatás intenzitás: 60 % (az EUMSZ 107. cikk (1) bekezdésnek hatálya alá nem tartozó támogatás esetén):

Beadási határidő: 2019. december 16.

Támogatást igénylő lehet: önkormányzat vagy vállalkozás. A támogatási igény benyújtására konzorciumi formában nincs lehetőség!

A PROJEKTEKKEL KAPCSOLATOS ELVÁRÁSOK

Támogatási igényt olyan meglévő vagy új kedvtelési célú hajózást szolgáló közforgalmú kikötők, vízi turisztikai központok fejlesztésére, vagy kialakítására lehet benyújtani, amely az alábbi feltételeknek maradéktalanul megfelel:

▪ a vízi létesítmény a fejlesztést követően minimum 40 darab, - a jelen Felhívás 3.4. pontjában (műszaki-szakmai elvárások) meghatározott kritériumoknak megfelelő - hajóhellyel rendelkezik,

▪ a fejlesztett létesítmények a fejlesztést követően minimum 360 napot nyitva tartanak,

▪ a Balaton tavon és annak partján valósul meg,

▪ a víziközlekedésről szóló 2000. évi XLII. törvény a 79. §-ának megfelelően közforgalmú kikötőnek minősül.

Továbbá:

▪ meglévő létesítmény esetén a támogatási igény benyújtását megelőző két naptári év vonatkozásában a meglévő hajóhelyek kapacitáskihasználtsága számtani átlagban igazolható módon elérte a 60%-ot,

▪ meglévő létesítmény esetén rendelkezik érvényben lévő használatbavételi engedéllyel, valamint a hajózási hatóság által jóváhagyott és érvényben lévő kikötőrenddel,

▪ új létesítés esetén megfelel a szabadkikötő - jelen Felhívásban 3.4. pontjában meghatározott – feltételeinek,

▪ meglévő és új létesítés esetén a tervezett fejlesztés igazolhatóan megfelel a támogatási igény benyújtásának napján hatályban lévő Helyi Építési Szabályzatnak (HÉSZ).

3.1.1. Önállóan támogatható, kötelezően megvalósítandó tevékenységek:

A támogatott célokhoz közvetlenül kapcsolódó telekhatáron belüli, illetve a jogszerűen használt vagy létesülő vízi létesítményeket érintő infrastrukturális fejlesztések (a továbbiakban: vízi létesítmények):

a) Elektromos hálózat átfogó fejlesztése a jelen Felhívás 3.4. pontjában foglalt előírások szerint. – (1-es típusú projektelem)

b) Új kikötői hajóhelyek létrehozása a jelen Felhívás 3.4. pontjában foglalt előírások szerint vízi létesítmények kialakításával, vagy úszóponton, úszómű beszerzésével és/vagy a jelenlegi kikötői hajóhelyek átstrukturálásával. – (1-es típusú projektelem)

c) Vízi járművek szennyvizének jogszabály szerinti összegyűjtésére és kezelésére alkalmas eszköz beszerzése, és/vagy telepítése (amennyiben a fejlesztést megelőzően nem áll rendelkezésre). – (1-es típusú projektelem)

d) Minimum 5 darab új vendég hajóhely kialakítása a jelen Felhívás 3.4. pontjában foglalt előírások szerint. – (1-es típusú projektelem)

Mind a négy önállóan támogatható tevékenység (a, b, c, d) hiánytalan megvalósítása kötelező a projekt befejezéséig, valamint kötelező azok fenntartása a projekt zárásáig!

3.1.2. Önállóan nem támogatható tevékenységek

A támogatott célokhoz közvetlenül kapcsolódó telekhatáron belüli, illetve a jogszerűen használt vagy létesülő vízi létesítményeket érintő fejlesztések:

a) Vízi járművek létesítményen belüli mozgatásához szükséges eszközök beszerzése (pl.: parti daru, autódaru, travel lift, ferdepályás hajókiemelő, gépjárműnek nem minősülő vontató eszköz) a sólyakocsi és az utánfutó kivételével. – (1-es típusú projektelem)

b) Telekhatáron belüli, a kikötői infrastruktúrához közvetlenül kapcsolódó létesítmények és szolgáltatások fejlesztése és bővítése (hajóhelyek, mólók, kikötői úszóművek, kikötőhely használókat ellátó vizesblokk, kikötői iroda, szervizhelyiség, raktár, kerítés, kapuk, informatikai és biztonsági rendszer, maximum a fejlesztést követően engedélyezett hajóhelyek számával megegyező számú (OTÉK és/vagy a HÉSZ műszaki paraméterekre vonatkozó előírásoknak megfelelő) gépjármű parkolóhely kialakítása. – (1-es típusú projektelem).

c) Telekhatáron belüli, a kikötői infrastruktúrához közvetlenül nem kapcsolódó létesítmények és szolgáltatások fejlesztése (közösségi terek, vendéglátóhelyek, kereskedelmi egységek, kerékpárkölcsönző, kerékpáros szervizpont, játszótér, szárazföldi e-jármű töltőpont, a fejlesztést követően engedélyezett hajóhelyek számát meghaladó (OTÉK és/vagy a HÉSZ műszaki paraméterekre vonatkozó előírásoknak megfelelő) parkolóhely kialakítása maximum a fejlesztést követően engedélyezett hajóhelyek 120%-ig). – (2-es típusú projektelem).

d) Telekhatáron belüli parkosítás, közvilágítás, utcabútorok kihelyezése a partvonaltól számított 30 m-ig (parti sáv). – (1-es típusú projektelem)

e) Telekhatáron belüli parkosítás, utcabútorok kihelyezése a partvonaltól számított 30 m-en kívül (parti sávon kívül). – (2-es típusú projektelem).

f) Telekhatáron belüli, a kikötői infrastruktúrához közvetlenül kapcsolódó létesítményeket (hajóhelyek, mólók, kikötői úszóművek, kikötőhely használókat ellátó vizesblokk, kikötői iroda, szervizhelyiség, raktár) ellátó közmű gerincvezeték és csatlakozásaik kialakítása. - (1-es típusú projektelem)

g) Telekhatáron belüli, a Felhívás keretében támogatható, de a kikötői infrastruktúrához közvetlenül nem kapcsolódó létesítményeket ellátó közműcsatlakozások fejlesztése és bővítése.

Amennyiben a közművezeték a Felhívás keretében nem támogatható létesítményt is ellát, úgy a telekhatár és a Felhívás keretében nem támogatható létesítmény közműleágazása közötti közmű gerincvezeték kiépítése nem támogatható, abban az esetben sem, ha a gerincvezetékről a telekhatár és a nem támogatható létesítmény közműleágazása között támogatható létesítmény leágazása is kialakításra kerül. – (2-es típusú projektelem).

h) Mentőhelikopter – az adott naptári évben legalább június 1. napjától szeptember 30. napjáig terjedő időszakban - leszállására jogszabály alapján alkalmas heliport telekhatáron belüli, illetve a jogszerűen használt vagy létesülő vízi létesítményen történő kialakítása – kizárólag a Vízimentők Magyarországi Szakszolgálata Egyesületével megkötött együttműködési megállapodás alapján. (1-es típusú projektelem)

Az Önállóan támogatható, kötelezően megvalósítandó tevékenységek, valamint az Önállóan nem támogatható tevékenységek a), b), d), f), h) pontjaiban meghatározott tevékenységek (azaz, az 1-es típusú projektelemek) összességének aránya el kell, hogy érje legalább a projekt összes elszámolható költségén belül a 40%-ot; és ezen tevékenységek támogatástartalmának legalább a nettó 100.000.000,- Ft-ot.

Fenntartási kötelezettség: 5 év.

Kérem a Tisztelt Képviselő-testületet, hogy az előterjesztést megtárgyalni szíveskedjen.

**Határozati javaslat**

**RÉVFÜLÖP NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**/2019. (XI. 18.) HATÁROZATA**

**MTÜ kikötő fejlesztési pályázaton való részvételi szándék kinyilatkoztatásáról**

Révfülöp Nagyközség Önkormányzata Képviselő-testülete kinyilvánítja szándékát, hogy részt kíván venni a Magyar Turisztikai Ügynökség által kiírt „Új kikötők létrehozása, és meglévő kikötők bővítése a Balaton kiemelt turisztikai fejlesztési térségben (TFC-BA-2.1.1-A-2019-2019)” megnevezésű pályázaton.

Felhatalmazza Kondor Géza polgármestert, hogy a pályázati anyagot elkészítésére, és a pályázatkiíró Magyar Turisztikai Ügynökség részére történő benyújtására.

Felelős: Kondor Géza polgármester

Határidő: 2019. december 16.